ЕгъэджакIуэм и щIыхькIэ
Налшык дэт Къэрал киноконцерт гъэлъэгъуапIэм жэпуэгъуэм и 5-м гуфIэгъуэ пшыхь щекIуэкIащ. Зэхыхьэр теухуауэ щытащ ЕгъэджакIуэм и махуэшхуэм. Дэрэжэгъуэрэ гукъыдэжрэ щытепщэ, егъэджакIуэм хуэгъэза къыхуеджэныгъэ гуапэхэмрэ удз гъэгъа дахэхэмкIэ гъэщIэрэщIа пэшышхуэм щызэхуэсащ республикэм и егъэджакIуэ пашэхэр, гъэсакIуэ пэрытхэр. Абыхэм папщIэ ята гуфIэгъуэ концертым хэтащ «Бгыхэм я макъамэ», «Глорие», «Асса» сабий гупхэр, уэрэджыIакIуэ ныбжьыщIэхэр.
КъБР-м и Правительствэм и УнафэщIым и къалэнхэр зыгъэзащIэ Марьяш Иринэ къызэхуэсахэм я пащхьэ къыщеджащ республикэм и Iэтащхьэ Къанокъуэ Арсен ЕгъэджакIуэм и махуэмкIэ а IэщIагъэм ирилажьэхэм Зэрызахуигъазэм. А тхыгъэмкIэ республикэм и Iэтащхьэр гуапэу ехъуэхъуащ ди щIыналъэм и егъэджакIуэ псоми. Абы и ужькIэ Марьяш Иринэ ди республикэм и еджапIэ IэнатIэм зи лэжьыгъэфIхэмкIэ къыхэжаныкIа IэщIагъэлI гупым яритыжащ щIыхь, фIыщIэ тхылъхэмрэ саугъэтхэмрэ. КъБР-м и ЩIыхь тхылъыр хуагъэфэщащ Бахъсэн дэт курыт школ №4-м биологиер щезыгъэдж Бейтыгъуэн Эммэрэ Сэрмакъ дэт курыт школ №1-м урысыбзэмрэ литературэмкIэ и егъэджакIуэ Дау Людмилэрэ. «КъБР-м щIыхь зиIэ и егъэджакIуэ» цIэ лъапIэр фIащащ Налшык дэт лицей №2-м физикэр щезыгъэдж Балэ Хъусенрэ Мечиев Кязим и цIэр зезыхьэу Безенги дэт курыт школым балъкъэрыбзэмкIэ и егъэджакIуэ Чочаевэ Нэжэбэтрэ. КъБР-м егъэджэныгъэмкIэ щIыхь зиIэ и лэжьакIуэ хъуахэщ егъэджэныгъэмкIэ щIыпIэ IэнатIэхэм я унафэщIхэу Абрэдж Тамарэ (Бахъсэн район), Скляровэ Татьянэ (Прохладнэ къалэ) сымэ, нэгъуэщIхэри. КъБКъУ-м и профессор Габуниа Зинаидэ «КъБР-м щIэныгъэмкIэ щIыхь зиIэ и лэжьакIуэ» цIэ лъапIэр фIащащ.
Республикэм и егъэджэныгъэ IэнатIэм и зыужьыныгъэм хэлъхьэныгъэ ин хуэзыщI лэжьакIуэ пашэ зыбжанэм КъБР-м и Iэтащхьэмрэ и Правительствэмрэ къабгъэдэкIыу фIыщIэ хуащIащ.
Махуэшхуэр зейхэм адэкIэ гуапэу ехъуэхъуащ КъБР-м и Парламентым и УнафэщIым и къуэдзэ Саенкэ Татьянэ. Республикэм и хабзэубзыху IуэхущIапIэ нэхъыщхьэм къыбгъэдэкI щIыхь тхылъхэр абы яритащ егъэджакIуэ пашэхэу Карпенкэ Светланэ (Май къалэ), Мамбэт Ларисэ (Бахъсэн къалэ), Теккевэ Афужан (Чыщбалъкъ къуажэ) сымэ.
ГуфIэгъуэ пшыхьым къыщыпсэлъащ КъБР-м егъэджэныгъэмрэ щIэныгъэмкIэ и министр Семэн Пщыкъан. Егъэджэныгъэ IэнатIэм къыпэщылъ къалэныщIэхэм кIэщIу къытеувыIэри, ари гуапэу и лэжьэгъухэм ехъуэхъуащ. ИужькIэ щIыхь тхылъхэр, саугъэтхэр яритащ «Егъэджэныгъэ» проектым ипкъ иткIэ екIуэкI къэралпсо зэпеуэм щытекIуахэм. Зэхуэсым щагъэлъэпIащ гъэ еджэгъуэщIэм нэхъыфIу зыхуэгъэхьэзырынымкIэ екIуэкIа зэхьэзэхуэм пашэ щыхъуа IуэхущIапIэхэри.
КъБР-м и егъэджакIуэхэм я профсоюзым и республикэ комитетым и унафэщI Карныш Сергей зи пашэ IуэхущIапIэм къыбгъэдэкI щIыхь тхылъхэмрэ ахъшэ саугъэтхэмрэ яритащ щIыналъэм и курыт школ зыбжанэм.
НЫБЭЖЬ Таисэ.
